PAUL DE BATTISTA ilu jmexxi l-Faċilità Korrettiva ta' Kordin bħala direttur minn Jannar li għadda. Jiddeskrivi l-ħabs bħala villaġġ żgħir. Villaġġ ta' dawk li, f'xi ħin jew ieħor f'ħajjithom, kienu xi ftit imqarbin tant li xellfu difrejhom mal-ġustizzja. Illum li ħa sew ir-riedni tat-tmexxija tal-post, tkellmet miegħu JANICE BARTOLO li miegħu ddiskutiet numru ta' suġġetti marbuta max-xogħol li jwettaq. Paul De Battista huwa bniedem li ma tantx ifittex il-pubbliċità. Anke għax f'kariga bħal tiegħu l-ġurnata tax-xogħol malajr isib biex jimlieha. Mhux faċli tmexxi post li min jinsab fih qiegħed hemm għax, f'xi ħin jew ieħor f'ħajtu, iltaqa' ma' problemi u ħoloq xi ftit ukoll, f'ċerti okkażjonijiet kbar ħafna. "Jien l-ewwel direttur full-time wara ħafna żmien. Però, ix-xogħol huwa iktar minn hekk għax huwa xogħol ta' 24 siegħa kuljum. Hawn iktar minn 550 ruħ u jinqalgħu kwistjonijiet minn żmien għal żmien," spjega d-Direttur. Fakkar kif hu u n-nies tiegħu jridu jieħdu ħsieb kull bżonn ta' dawn il-mijiet ta' persuni. "Irridu nieħdu ħsieb il-ħtiġijiet kollha tagħhom, mill-iċken ħaġa sal-ikbar ħaġa. Irridu nieħdu ħsieb l-ikel tagħhhom, is-servizzi li noffru hawn u li jingħataw barra bħas-servizzi mediċi. Hawn noffru wkoll servizzi edukattivi u soċjali. Għandna firxa kbira ta' servizzi li nagħtu kuljum," qal De Battista. Iżda, dawn mhux affarijiet ovvji? L-ikel mhix xi ħaġa bażika? "Waħda mill-problemi ta' kuljum hija proprju l-ikel. M'aħniex xi lukanda ta' ħames stilel, imma rridu noffru ikel tajjeb. Nistgħu ngħidu li l-kwalità tjiebet, però m'aħniex kuntenti. L-istat tal-kċina li kien hawn ma kien tajjeb xejn u, tul dawn l-aħħar xhur, illapazzajna biex tellajna l-istandard tal-kċina biex din tkun tista' taħdem b'mod sodisfaċenti, għax kien hemm nuqqasijiet kbar," żied jgħid id-Direttur li, ftit ftit, beda jispjega realtà li ftit inkunu konxji tagħha minn barra. Dwar dan hemm saħansitra applikazzjoni mal-Awtorità tal-Ippjanar, li De Battista jixtieq li tkun approvata mill-iktar fis biex jibda x-xogħol, għax fi kliemu: "Mhux biħsiebna ndumu." Irdoppjaw l-ispezzjonijiet Ma bdejniex biha, iżda ma stajniex indumu wisq ma nibdew niddiskutuha: il-problema tad-droga fil-ħabs hija xi ħaġa reali u sfida kbira għal kull tmexxija. X'qed jiġri llum? "Il-problema tad-droga fil-ħabs ta' Malta kienet teżisti minn dejjem; mhix xi ħaġa riċenti. Tajjeb dan? Le. Minbarra li teżisti fil-ħabs ta' Malta, teżisti f'kull ħabs fid-dinja, imma b'daqshekk ma jfissirx li hija skużabbli," qal De Battista. Huwa fisser kif jifhem perfettament il-mistoqsija ġenwina ta' kif id-droga tispiċċa fil-ħabs. Jgħid li hemm ħafna modi kif id-droga tista' tispiċċa wara l-ħitan tal-ħabs ta' Kordin għall-konsum tal-priġunieri. "Għandek il-viżitaturi u għandek diversi postijiet. Għandek il-priġunieri li joħorġu barra għal affarijiet differenti: il-Qorti l-priġunieri jmorru kuljum, l-isptarijiet, u affarijiet oħra fejn priġunier ikun barra u jiġi lura," tenna De Battista li fisser kif, fuq kollox, it-tmexxija hija waħda li ma tidħakx biha nfisha. "Li tinstab id-droga hija xi ħaġa tajba mhux xi ħaġa negattiva. Ġieli d-droga tinstab fil-ħabs u ġieli nstabet waqt li qiegħda tiddaħħal fil-ħabs u dak inkunu qed naqdu l-funzjoni tagħna b'mod aħjar," irrimarka. Għall-mistoqsija jekk jaħsibx li qed tinqabad ftit wisq, kien realistiku: m'għandux tweġiba ċara fuq l-ammont, imma jista' jitkellem b'sodisfazzjoni dwar dak li qed isir. "Huwa diffiċli biex tikkalkulah. Ma qbadniex kollox żġur, għax għamilna testijiet tal-urina fuq il-priġunieri u jirriżulta li kienu pożittivi; mela hemm ma nkunux qbadnieha d-droga – tkun daħlet, u f'dak il-każ nagħtu l-kastig. Li nista' ngħid hu li mill-2009 żdiedu b'erba' darbiet it-testijiet fuq il-priġunieri, u meta żżid it-testijiet iċ-ċansijiet huma li tabqad iktar." Minn tagħrif li ksibna mill-Ministeru tal-Intern fl-2015, it-testijiet tal-urina telgħu għal madwar 1,900 test fis-sena, u fl-2016 diġà saru aktar minn 1,145 test. Fl-aħħar ftit żmien bdew isiru wkoll tfittxijiet fuq uffiċjali tal-ħabs u minn dawn diġà saru aktar minn mitejn, filwaqt li saħħet ukoll is-sezzjoni tal-klieb tal-K9. "Hemm ukoll l-element ta' kif tagħmel dawn it-testijiet: jekk int tagħmel dan b'mod strutturat, li l-priġunier jkun jaf min imissu għat-test, iċ-ċansijiet li taqbad huma inqas. Aħna mmorru fuq nies li nafu li hemm iċ-ċans li nistgħu nsibuhom pożittivi għax inkella nkunu qed nidħku bina nfusna," kompla jgħid id-Direttur. Minn 50 pajjiż differenti L-isfidi ta' tmexxija ta' ħabs jitħawru iktar bil-fatt tal-multikulturaliżmu. Anke fid-dinja ta' barra, fejn kulħadd għandu ċans jimraħ fejn u kemm irid, niltaqgħu ma' taqlib minħabba dan, aħseb u ara bejn erba' ħitan fejn il-libertà ma teżistix. "Din hija problema kbira. Għandna mal-ħamsin nazzjonalità differenti fil-faċilità bħalissa. Uħud minnhom ma joħolqux problemi għalkemm dejjem se jħossuhom differenti, però għandek ċerti individwi, iktar milli razez, li joħolqu problemi. Aħna nippruvaw noffru kemm jista' jkun żvog lil kuħadd; pereżempju għandna moskea għall-Musulmani bħalma għandna kappella għall-Kattoliċi," stqarr De Battista. Iżid li 40% tal-barranin huma Musulmani u saħaq li jsiru eċezzjonijiet bħal fl-ikel, tisjir u ċerti ħinijiet fost oħrajn. B'sodisfazzjon jgħid li l-Maltin huma nies tolleranti, għalkemm ma jfissirx li kollox ward u żahar: "Jinħolqu inċidenti bejn Maltin u barranin, imma mhix kwistjoni ta' razez – hija kwistjoni ta' individwi." M'hijiex biss ir-razza li toffri sfida ta' inklużjoni fil-ħabs, hemm ukoll l-orjentazzjoni sesswali. Illum daħlu regoli ċari dwar kif, fost oħrajn, iridu jinżammu persuni transesswali. "Illum il-politika tal-ħabs hija differenti ħafna minn kif kienet fil-passat; illum għandna politika ċara li nakkomodaw il-ħtiġijiet tagħhom. Jiena nieħu interess personali, nitkellem magħhom kull meta hemm bżonn u għandna servizzi speċjalizzati. Naturalment, problemi se jibqa' dejjem. Però, aħna nippruvaw innaqqsu d-diffikultajiet," qal b'sens ta' simpatija lejn id-diffikultajiet żejda li jiltaqgħu magħhhom ċerti persuni f'Kordin. Bżonn ta' iktar riżors uman Biex tamministra post bħal dan hija xi ħaġa ovvja li jrid ikollok ir-riżors uman. Iżda, għalkemm il-ħtieġa hija ovvja, dak disponibbli huwa bogħod ħafna minn dak li jixtieq min qiegħed fit-tmexxija. "Għalkemm f'dawn l-aħħar tliet snin saru reklutaġġi, xorta baqa' nuqqas fl-iktar gradi baxxi. Fil-fatt, waqt li qed nitkellmu għaddej reklutaġġ ieħor u l-ħsieb hu li s-sena d-dieħla nagħmlu reklutaġġ ieħor. Jiena nemmen li hawn mal-mitt ħaddiem neqsin, imma jekk hux se ndaħħlu daqshekk għad irridu naraw. Aħna naħdmu f'kuntest ta' pajjiż, però rridu nżommu f'moħħna li s-servizzi qegħdin jiżdiedu kuljum. Ma' kull servizz li nżidu suppost ikun hemm żieda fl-istaff, għax is-servizz irid jingħata mill-istaff," jgħid ċar u tond f'dak li nistgħu nqisuh bħala appell kemm lill-Ministru tiegħu u anke lil dak tal-Finanzi. Ma' dawn hemm il-ħidma ta' għexieren ta' NGOs u professjonisti li wkoll qegħdin jiżdiedu. L-istigma ġieli xxekkel dan il-proċess f'dawn il-livelli u l-professjonisti jagħżlu karriera f'oqsma oħra iktar milli mal-ħabsin. "Insibu daqsxejn diffikultà biex nirreklutaw. Is-sabiħ hu li mbagħad minn jiġi hawn ma jitlaqx. Ma tantx għandna turnover tal istaff. Isibu li r-realtà hija differenti minn dak li ħasbu huma," qal id-Direttur. De Battista kompla kif anke fis-settur tar-riżorsi umani għaddejja bidla, bħal dik tal-korsijiet għal dawk li jaspiraw li jiksbu promozzjoni. "Mhux nagħtik promozzjoni mingħajr ma jkollok taħriġ u ssib ruħek f'responsabbiltà li m'intix imħejji għaliha – dik mhix ħaġa tajba," tenna Paul De Battista, li qal li t-taħriġ irid ikun kontinwu u qabel tieħu promozzjoni trid tkun ħdimt għaliha. Mhux biss tal-isem Pajjiżna għad għandu rata għolja ta' persuni li jkunu riċedivi; persuni li jerġgħu jidħlu wara l-ħadid taċ-ċella minkejja li suppost ikunu riformati. Fil-kariga tiegħu jgħid li l-missjoni hi li dawn jonqsu. "Irrid nara l-faċilità bħala waħda korrettiva – bħalissa mhijiex. Ilha tissejjaħ 'korrettiva' snin twal, imma għadha mhix taqdi din il-funzjoni kif nixtieqha jien. Ħa nkun ċar, għamilna passi sostanzjali, però m'iniex kuntent bis-sitwazzjoni kif sibtha jien," jgħid dan il-bniedem li fil-ftit ħin li għamilt inkellmu ammirajtu għas-sens realistiku tiegħu. "Jonqos li nkunu qed naqdu l-funzjoni verament. Min xħin jidħol irridu nkunu qed nagħmlu l-pjan fl-oqsma ta' riabilitazzjoni mill-vizzji li jista' jkollu, il-ħtiġijiet edukattivi u soċjali. "Il-faċilità trid tkun is-servizz li noffru meta ħabsi joħroġ biex, jekk huwa jkun ikkopera, joħroġ minn hawn bniedem differenti u bniedem li jista' jintegra fis-soċjetà," temm jgħid id-Direttur ta' dan il-villaġġ ċkejken b'ħafna problemi li minnu jista' joħorġ ħafna ġid.